Papirfabrikken i dag
**Ranheim** er et område i bydelen Østbyen i Trondheim. Ranheim tilhørte Strinda kommune før sammenslåingen med Trondheim kommune i 1964.

Stedsnavnet
-----------

Navnet Ranheim kommer sannsynligvis fra *rani* i betydningen «snute» eller «spiss», noe filologene mener er betydningen bak stedsnavnet etter et høyt nes der. Det er også foreslått at navnet kan komme fra sørsamisk "*Raane-*", og har sammenheng med den samiske fruktbarhetsgudinnen Rana Niejta med henvisning til at det er et fruktbart område. Rune Molnes/Albert Jåma skriver at *Raanegåetie* kan være et samisk navn på Ranheim.

Industrihistorie
----------------

Bydelen har historisk en sterk arbeiderbevegelse grunnet papirfabrikken som la grunnlaget for bebyggelse på stedet. Elva «Vikelva» (også kalt «Lutelva» eller «Reppen») renner gjennom bydelen, og tilgangen på rennende vann var en medvirkende årsak til at det ble etablert papirfabrikk på Ranheim. 

Det var fabrikkingeniør L.J. Dorenfeldt (f. 1863 på Ranheim) som i 1891 planla og bygget Ranheim Papirfabrik, etter å ha blitt ansatt som driftsassistent ved Ranheim Cellulosefabrik i 1884 – samme år som cellulosefabrikken startet driften. Papirfabrikken ble bygget om i perioden 1903–1906, og ble utvidet både i 1907 og i 1912. Fabrikken var i mange år en del av Petersongruppen. I 2019 overtok Fundermax GmbH som eier av fabrikken som produserer papir og papp med returpapir som råstoff.

Idrettslag
----------

Bydelens idrettslag heter Ranheim Idrettslag (RIL), og er delt opp i fire avdelinger: fotball, håndball, friidrett og allidrett.

Ranheim på 2020-tallet
----------------------

Bydelen er i utvikling. Flere store byggeprosjekter er igangsatt[*når?*]. Blant annet er Norges andre friidrettshall bygd i tilknytning til den nye skolen i Ranheimsfjæra. Nye Ranheim skole tar 650 elever fra 1. trinn til 7. trinn. Det bygges[*når?*] også boliger rett ved siden av skolen på Ranheimsfjæra Vestre med 200 boliger; også Østre vil med tiden[*når?*] bli bygget ut. Den 6. april 2021 gjenåpnet Bane NOR Ranheim stasjon, som hadde vært stengt for persontrafikk siden 1973.

Kjente personer fra Ranheim
---------------------------

* Bernhard Getz (1850–1901), riksadvokat, Nobelkomiteens første formann
* Ernst Larsen (1926–2015), langdistanseløper
* Jan Hansen (1955–), fotballspiller
* Fredrik Winsnes (1975–), fotballspiller
* Ragnhild Gulbrandsen (1977–), fotballspiller
* Emil Hegle Svendsen (1985–), skiskytter
* Fredrik Solbu Jullumstrø (1988–), journalist
* Malin Aune (1995–), håndballspiller

Se også
-------

* Ranheim kirke
* Ranheim stasjon, jernbaneholdeplass
* Ranheim Fotball, idrettsklubb
* Forza Ranheim, Ranheim Fotballs supporterklubb
* EXTRA Arena (tidligere DnB NOR Arena), fotballstadion

Referanser
----------

1. ↑  «Samiske stedsnavn i Sør-Norge». *m.facebook.com*. Besøkt 26. november 2020.
2. ↑  «L.J. Dorenfeldt». *Norske ingeniører og arkitekter*. Abel. 1916. s. 22.
3. 1 2  «A/S. Ranheim Papirfabrik». *Norsk papirkalender*. Kristiania: Foreningen. 1918. s. 114–115. «Anlægsaar: Cellulosefabrikken 1884, Papirfabrikken 1894.»
4. ↑  «2019–2023». Ranheim Paper&Board. Besøkt 4. desember 2023.
5. ↑  Ranheim friidrettshall på WikiStrinda
6. ↑  Bane NOR (28. august 2020). «Plattformtiltak for nye tog på Trønderbanen». *www.banenor.no*. Besøkt 24. august 2020.
7. ↑  SJ Norge (24. mars 2021). «Pressemelding: Ranheim stasjon åpnes 6. april | SJ Norge». *kommunikasjon.ntb.no* **(norsk)**. Besøkt 19. mars 2022. «Fra og med 6. april vil alle Trønderbanens tog stoppe for av- og påstigning på Ranheim stasjon.»
8. ↑  NRK (24. mars 2021). «Gjenåpner Ranheim stasjon». *NRK*. Besøkt 19. mars 2022. «6. april åpner Ranheim stasjon. Alle Trønderbanens tog vil stoppe på stasjonen. Persontrafikken til og fra Ranheim stasjon ble nedlagt i 1973, men nå mener Jernbanedirektoratet at tida er inne for ei gjenåpning slik at toget skal være et relevant reisevalg.»

|  |  |
| --- | --- |
| Oppslagsverk/autoritetsdata | Store norske leksikon **·** Wikistrinda **·** GeoNames
 |